《次韵范子仪东山之什》
宋代·苏籀

东隅岭峤纡层出，浓翠春妆日夕佳。
僧老林丘党猨鹿，地灵山泽产龙蛇。
井泉移得天台脉，洞壑时开阆苑花。
可笑篮舆趁斜日，白云回首梵王家。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。